CELEX: 32011R0537
Language: da
Date: 2011-06-01 00:00:00
Title: Kommissionens forordning (EU) nr. 537/2011 af 1. juni 2011 om ordningen for tildeling af mængder af kontrollerede stoffer, der er tilladt til laboratorie- og analyseformål i EU i henhold til Europa-Parlamentets og Rådets forordning (EF) nr. 1005/2009 om stoffer, der nedbryder ozonlaget

2.6.2011   
            
            
               DA
            
            
               Den Europæiske Unions Tidende
            
            
               L 147/4
            
         KOMMISSIONENS FORORDNING (EU) Nr. 537/2011
   af 1. juni 2011
   om ordningen for tildeling af mængder af kontrollerede stoffer, der er tilladt til laboratorie- og analyseformål i EU i henhold til Europa-Parlamentets og Rådets forordning (EF) nr. 1005/2009 om stoffer, der nedbryder ozonlaget
   
      EUROPA–KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 1005/2009 af 16. september 2009 om stoffer, der nedbryder ozonlaget (1), særlig artikel 10, stk. 6, tredje afsnit, og
   ud fra følgende betragtninger:
   
               (1)
            
            
               Ordningen for tildeling af mængder af kontrollerede stoffer, der er tilladt til laboratorie- og analyseformål, bør sikre, at den mængde, som der årligt gives tilladelse til for individuelle producenter og importører, ikke overstiger 130 % af det årlige gennemsnit af den beregnede mængde af kontrollerede stoffer, som producenten eller importøren har fået tilladelse til at anvende til væsentlige laboratorie- og analyseformål i årene 2007-2009, og at den samlede mængde, som der årligt gives tilladelse til, herunder tilladelser til hydrochlorfluorcarboner i henhold til artikel 11, stk. 2, i forordning (EF) nr. 1005/2009, ikke overstiger 110 ODP-ton.
            
         
               (2)
            
            
               Den samlede mængde af kontrollerede stoffer, der er tilladt til laboratorie- og analyseformål, til virksomheder, der har produceret eller importeret med tilladelse i årene 2007-2009, må ikke overstige 77 243,181 ODP-kg, hvilket tal er beregnet ud fra den produktion og import, der er givet tilladelse til i referenceperioden.
            
         
               (3)
            
            
               Den mængde, der udgør forskellen op til den maksimale mængde på 110 ODP-ton (32 756,819 ODP-kg), og mængder, som der ikke er afgivet erklæring om af de virksomheder, der har produceret eller importeret med tilladelse i årene 2007-2009, bør tildeles til virksomheder, der ikke er udstedt produktions- eller importtilladelse til i referenceperioden 2007-2009. Tildelingsordningen bør sikre, at alle virksomheder, der anmoder om en ny kvote, får tildelt en passende andel af den mængde, der er til rådighed.
            
         
               (4)
            
            
               Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 25, stk. 1, i forordning (EF) nr. 1005/2009 —
            
         VEDTAGET DENNE FORORDNING:
   Artikel 1
   Tildeling af kvoter af kontrollerede stoffer til laboratorie- og analyseformål til producenter og importører, som der ikke er udstedt produktions- eller importtilladelse til i årene 2007-2009, finder sted ifølge ordningen i bilaget.
   Artikel 2
   Denne forordning anvendes fra den 1. januar 2011.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 1. juni 2011.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 286 af 31.10.2009, s. 1.
   BILAG
   
      Tildelingsordning
   
   1.   Fastsættelse af den mængde, der tildeles til virksomheder, der ikke har haft tilladelse til produktion eller import af kontrollerede stoffer til væsentlige laboratorie- eller analyseformål i årene 2007-2009 (nye virksomheder)
   
   Hver virksomhed, der har haft tilladelse til produktion eller import af kontrollerede stoffer til væsentlige laboratorie- eller analyseformål i årene 2007-2009, får tildelt en kvote svarende til den mængde, den har anmodet om i den erklæring, der er omhandlet i artikel 10, stk. 5, i forordning (EF) nr. 1005/2009, dog højst 130 % af det årlige gennemsnit af den beregnede mængde af kontrollerede stoffer, den har fået tilladelse til i årene 2007-2009.
   Ved at trække summen af førnævnte kvoter fra 110 ODP-ton fremkommer den mængde, der kan tildeles til nye virksomheder (mængde til tildeling i fase 1).
   2.   Fase 1
   
   Hver ny virksomhed får tildelt den mængde, virksomheden har anmodet om i sin erklæring, dog højst en forholdsmæssig andel af mængden til tildeling i fase 1. Den forholdsmæssige andel beregnes ved at dividere 100 med antallet af nye virksomheder. Ved at trække summen af de i fase 1 tildelte kvoter fra mængden til tildeling i fase 1 fremkommer mængden til tildeling i fase 2.
   3.   Fase 2
   
   Hver ny virksomhed, som i fase 1 ikke har fået tildelt 100 % af den mængde, den havde anmodet om i sin erklæring, får en yderligere tildeling svarende til forskellen mellem den ønskede mængde og den mængde, den har fået i fase 1, dog højst en forholdsmæssig andel af mængden til tildeling i fase 2. Den forholdsmæssige andel beregnes ved at dividere 100 med antallet af nye virksomheder, der kan komme i betragtning til tildeling i fase 2. Ved at trække summen af de i fase 2 tildelte kvoter fra mængden til tildeling i fase 2 fremkommer mængden til tildeling i fase 3.
   4.   Fase 3
   
   Fase 2 gentages på tilsvarende måde, indtil den mængde, der er til rådighed i den efterfølgende fase, er mindre end 1 ODP-ton.